Carina Renz Chandré
Jerome Alden John Perkins Kaalvoetklong Marinus van Rooyen
CHEREé DRUK NUWE STEMPEL AF MET “IN MY DROME”
Sarel Botha gesels oor … (26/04/2010) Uiteindelik het ek die langverwagte kopie van hierdie album in my hand en ek luister, oor-en-oor en nog meer en weer ‘n keer. In ‘n neutedop is Chereé se splinternuwe album, IN MY DROME, ‘n bymekaartrek van haar grootste treffer, ‘n fees van duette en klemverskuiwende nuwe repertoire wat die jongmeisie Chereé afskud en in plek daarvan met ‘n afgeronde Lady Chereé te voorskyn kom.
Met die opgekikkerde opname van 30 DAE IN DIE SOMER, het Chereé die regte ding gedoen omdat hierdie liedjie nog nie werklik maksimum potensiaal in die mark behaal het nie. Alhoewel die album reeds met 16 top snitte spog en dus meer gee as die gewone 12 snitte op ‘n album, sou ek dit geniet het as daar nog twee snitte was wat in die einste 30 DAE-atmosfeer geskep is … dit is so uniek aan Chereé dat ek meen hierdie patroon moet ‘n voortsetting hê – ek mis dit op die album, maar miskien is dit omdat ek maklik nostalgies raak oor musiek.
Droomvrou reeds 4 weke op BAY FM VAT 5 MET ‘FEEL’
Verskeie duette pronk op IN MY DROME. Die een wat beslis kop-en-skouers bo die ander uitstaan is DROOMVROU wat me Chereé Strydom (ten tye van die opname nog me Chereé Large) met mnr Wynand Strydom opgeneem het en wat deur William Blackrose gekomponeer is. Wynand se stem en aanslag rond hierdie lied af om dit treffermateriaal te maak en dit het die potensiaal om verskeie van die top duette in die land te klop. Dit is dus nie sonder rede nie, dat hierdie snit alreeds 4 weke lank op die BAY FM VAT 5 MET ‘FEEL’ - die BAY FM treffersparade vir gevoelsmusiek is. Dit is my nommer een snit op die album.
Snotkop en Sarah Theron
Chereé het ook met Snotkop 9 TO 5 opgeneem in ‘n kraakvars verwerking van hierdie reeds bekende snit wat baie oortuigend is en goed op die oor val. En nog ‘n verrassing is die duet saam met Sarah Theron, wat onteenseglik toon hoe eenders die ‘kleur’ van hierdie twee dames se stemme is. Chereé se stemkleur het ook beslis ‘n graad of twee verdiep sedert haar vorige album. Sarah Theron is self besig om ‘n stewige pilaar in die musiekbedryf te word en samewerking met Chereé op hierdie gebied is beslis tot voordeel van beide hierdie fenomenale kunstenaars. Nog meer hiervan vorentoe, sal ‘n bonus wees vir hulle ondersteuners.
Oos-Kaap is trots
My nommer twee keuse van ‘n snit op hierdie album is …. ta-da-da! … HIER IS MY HART. En nou weet ek sommer dié koor gaan opgaan: “Ja, dis omdat jy vir Semandie Gerber, wat die liedjie geskryf het, ken en ook omdat sy uit die Oos-Kaap kom.” En my onmiddellike antwoord hierop is: “Heeltemal reg, maar met die wete dat Semandie reeds bekend is vir uitstekende liedjies wat sy skryf en ook omdat sy met hierdie deurbraak die Oos-Kaap trots gemaak het en dat dit juis in samewerking met Chereé wat ‘n vriendin van die Oos-Kaap gebeur het maak dit ons soveel te meer trots. Ons wil nog baie meer sulke en groter deurbrake vir Oos-Kaapse talent bewerkstellig. Vir dié wat dus wonder: Dit is in die eerste plek ‘n deurbraak vir Semandie en die Oos-Kaap en in die tweede plek ‘n liedjie wat uiters luisterbaar, melodieus en treffermateriaal is. Juis daarom is dit my tweede keuse uit al die snitte op IN MY DROME. Dit verdien die tweede plek in my boekie. Ek meen ons behoort die hoed te lig vir Huisgenoot-Tempo wat met hulle
liedjieskryfkompetisie die opneem van hierdie liedjie moontlik gemaak het.
Pierre en Tony se liedjies vat raak
Hou gerus ook die snitte IN MY DROME (titelsnit), TIEK TOK en KLOP VAN MY HART dop – die album gaan keer-op-keer herleef en dan sal hierdie drie snitte opnuut, en waarskynlik om die beurt, belangstelling in die album stimuleer. Dit lyk asof liedjieskrywers Pierre Rossouw en Tony Ridgway raakvat wanneer dit by Chereé-musiek kom.
Die Engelse mark gaan beslis hou van Chereé se weergawe van Lize Beekman se MAYBE I, wat ek meen onder radiostasies se neuse gevryf behoort te word … veral daardie stasies wat nie Afrikaanse musiek deel van hulle speellyste maak nie en dus nie veel belang by die res van Chereé se album het nie.
Wegbeweeg of skuif van grense?
‘n Vraag wat met die verloop van tyd beantwoord sal word, is of hierdie Chereé-album ‘n effense
wegbeweeg van kommersiële musiek is en of dit dalk veel eerder ‘n verskuiwing van die grense van kommersiële musiek is. Laasgenoemde is ‘n proses wat na my mening besig is om in die Afrikaanse mark plaas te vind, veral met die toetrede van soveel nuwe talent wat met nuwe idees na vore kom en ook die feit dat dieper en soms selfs alternatiewe musiek, al hoe meer byval begin vind en sodoende die grense van kommersiële musiek begin vervaag. IN MY DROME is sonder twyfel ‘n album wat floreer op die sogenaamde “groei”-element, wat beteken dat hoe meer jy daarna luister, hoe meer groei dit op jou en vang dit jou onkant wanneer jy onverwags die wysies neurie en dit goedsmoeds deel word van die bloedstroom deur jou hart.
Een feit staan soos ‘n paal bo water: Chereé het weer bevestig sy is hier om te bly en sy speel steeds ‘n toenemend prominente rol in die Afrikaanse en Suid-Afrikaanse musiekbedryf. En knik maar goedkeurend as sy weer voor jou op die verhoog staan: Sy is nou Lady Chereé en ‘n voorbeeld waarna ons almal maar kan opkyk.
(April 2010) Dit is min dat ‘n nuwe sanger my werklik opgewonde maak. Laas was ek opgewonde oor Bobby van Jaarsveldt toe hy ‘n paar jaar terug by die KKNK met sy Neil Diamond-keurspel almal met sy besonderse stem verras het. Hierdie jaar het ek weer die voorreg gehad om ‘n hele klompie nuwe talent te sien en te hoor en veral een het my sonder twyfel baie beïndruk: Manie Jackson.
STEF SE DUIWE KEER TERUG
Stef Kruger, een van Suid-Afrika se grootste liedjieskrywers, het al male sonder tal vir my gesê: "My liedjies is soos duiwe wat ek uitstuur - dan wag ek geduldig tot hulle weer terugkom en sien maar wat van hulle geword het." DIGTERS AKKOORDE is so 'n album, een wat die terugkom van die duiwe vier.
Min kunstenaars reik 'n album uit sonder 'n Stef Kruger daarop. Dis asof die woord SUKSES regoor enige liedjie van hierdie liedjiesreus geskryf staan. Wie het ooit een liedjie van hom gehoor wat nie met vlieënde vaandels slaag nie?
Stef se grootste suksesse kom uit die Dozi-era toe hy en hierdie raspersanger 'n gedugte span gevorm het. Dozi die sanger en kitaarspeler, Stef die liedjieskrywer en tromspeler. Dit was die tyd van TUSSEN JOU EN MY Lê DAAR 'N BERG, EK DINK AAN JOU (MUSKUS), PENNIES OP DIE SPOOR, GRASSADE IN DIE WIND en talle ander treffers wat die Afrikaanse mark so 'n paar jaar terug oorrompel het. Eerste deurbraak
Maar Stef se heel eerste deurbraak was toe Lucas Maree sy KRONKELPAD BELOFTES opgeneem het. Sedertdien het talle van Suid-Afrika se voorste kunstenaars Stef Kruger-liedjies opgeneem. En dis juis wanneer mens vir Stef vra of hy soms teleurgesteld is as hy hoor hoe sy liedjies opgeneem word, wanneer hy vir jou vertel van die duiwe en hoe hy eintlik elke duif wat terugkom troetel, want hoe dit ookal klink en wat ookal die styl is waarin dit opgeneem is, die liedjies is in aanvraag en dit is wat vir hom vooropgestel is. Kunstenaars neem dit op en elkeen gee aan die liedjies 'n eie karakter wat dit aanvaarbaar maak vir die mark.
Versamelalbum van grootste liedjies
En toe kom DIGTERS AKKOORDE: Daar was soveel Stef Kruger-liedjies wat kunstenaars op verskillende albums opgeneem het, dat dit net sin maak om soveel moontlik van hierdie snitte op een album bymekaar te bring. Enersyds omdat dit 'n viering van hierdie liedjiesreus se werk sou wees en andersyds omdat die potensiaal van al die liedjies nog hoegenaamd nie ten volle benut is veral uit 'n blootstellingsoogpunt gesien nie en 'n versamelalbum sal die liedjies weer onder aandag bring. Dis toe dat DIGTERS AKKOORDE gebore is. Voorheen het Stef ook die Kaleidoskoop-album vrygestel wat ook dieselfde doel gehad het. Dit het egter net uit 15 snitte bestaan. DIGTERS AKKOORDE is 'n dubbelalbum wat uit altesaam 35 van Stef Kruger se grootste liedjies bestaan.
Die name van sangers op die album lyk soos die lys van die "WHO's WHO" in Afrikaanse musiek: Dozi, Zippo, Amanda Strydom, JJ Ellis, Steyn Fourie, Blackie Swart, Marlene Schalkwyk, Mathys Roets, Bobby van Jaarsveld, Anton Goosen, Limpopo, Mel Botes, Bianca la Grange, Coenie de Villiers, Jennifer Zamudio, Marinha, Pieter Smith, Jannie Moolman, Piet van Wyk de Vries, Zak van Niekerk, Wicus van der Merwe, The Bats, Quentin Prinsloo, Nic Stevens, Richard van der Westhuizen, Lochner de Kock, Danie Niehaus, Lucas Maree, Siklus!, Carina Renz, ELSaBé Rademeyer en natuurlik sing Stef self ook twee snitte op die album. En die snitte op hierdie album is maar net 'n druppel in die emmer van wat reeds opgeneem is
Pas die liedjies by die verskillende stemme?
Dit is verstommend hoe al die liedjies wat Stef Kruger geskryf het, maklik invou in die stemkleur en aanbieding deur elke kunstenaar, so asof die liedjies spesifiek vir elke stem geskryf is. Die verwerkings is regdeur die bank uitstekend en as mens nie bewus was van die gemeenskaplike faktor (Stef Kruger) nie, klink dit soos 'n verskeidenheidskonsert wat met gemak sal kers vashou by 'n geleentheid soos die Huisgenoot Skouspel.
Dit is egter ook waar dat alhoewel Stef se liedjies gemaklik inpas by feitlik enige sanger se stemomvang en stemkleur is daar sommiges wie se vertolkings van sy liedjies kop-en-skouers uitstaan bo ander. Op hierdie album sou ek die volgende kunstenaars uitsonder as kunstenaars wat waarskynlik enige Stef-liedjie die heel beste suksesvol sou vertolk:
1. Mathys Roets 2. Mel Botes
3. Jannie Moolman & Pieter Smith
4. Lucas Maree
5. Bobby van Jaarsveld 6. Amanda Strydom
As ek uit al 35 snitte - behalwe die wat Stef self sing - 'n Top 10 sou saamstel wat die Afrikaanse musiekgehoor die meeste sal behaag is my keuse soos volg:
1. Vlaktes van jou lyf - Zippo
2. Soetdoringboom - Pieter Smith & Jannie Moolman
3. Bosveldbazaar - Zak van Niekerk
4. Hoennerjive - The Bats
5. Toktokkie - Jennifer Zamudio
6. Al gebeur wat - Mathys Roets
7. Ek soek jou in my hart - Marlene Schalkwyk
8. Om en om die son - Mel Botes
9. Ek gee nie om - Bobby van Jaarsveld
10. Punt - Siklus!
Ek hou styf duim vas dat radiostasies veral die eerste vyf snitte gereeld sal speel - Stef Kruger se musiek verdien om baie meer openbare blootstelling te kry. 'n Moet vir enige versameling
As ek 'n Pierneefskildery kan kry om as deel van my kunsskatte te pryk, sal dit my versameling vervolmaak, maak nie saak wat anders daarin is nie. Stef Kruger (links) se DIGTERS AKKOORDE is so 'n skat: Geen musiekversameling is volledig daarsonder nie. As u dit nie iewers in die hande kan kry nie,
klik hier en ons sal probeer help.
WYNAND WINDPOMP ONTKEN VERKRAGTING
Wynand Burger, oftewel Wynand Windpomp, ‘n bekende en geliefde sanger, promotor en liedjieskrywer in veral Afrikaanse musiek-kringe is gedurende die afgelope KKNK aangekla van ‘n beweerde
verkragting. Wynand het by verskeie geleenthede in die verlede baie moeite gedoen om ondersteuning en geleenthede vir GOUE DROME se kunstenaars by die KKNK bewerk en is daarom baie bekend in hierdie kring. Die regsspan wat namens Wynand die saak hanteer is DU PLESSIS (BOLAND) INC [Belville]. Die regsspan het die volgende verklaring namens Wynand uitgereik:
“Dit is tans alombekend dat mnr Burger aangekla word van ‘n beweerde verkragting van ‘n vrou van 24 jaar oud tydens die KKNK gehou te Oudshoorn April 2010. Ons plaas hiermee op rekord dat mnr Burger ten sterkste die aanklag teen hom ontken en onomwonde stel dat die aantyging van verkragting van alle waarheid ontbloot is. Aangesien die saak tans sub iudice is, is dit dus nie moontlik om meer besonderhede te verskaf nie en versoek ons u begrip in die verband. Ons wil dit egter op die publiek en die aanhangers van mnr Burger se harte druk dat ons klient ‘n voorstander is van vroueregte asook die regte van gestremdes. Mnr Burger het in die verlede, en tans steeds, fondse ingesamel vir die bewusmaking van Doofheid as gestremdheid. Hy het spesifiek betrokke geraak by Doofheid as gestremdheid na aanleding van ‘n berig wat onder sy aandag gebring was aangaande ‘n dowe jong dametjie wat in 2006 verkrag was. Hierdie Germistonse dame se saak is ook later uit die hof gegooi weens ‘n gebrek aan ‘n gebaretaaltolk. (Verwys hier ‘n berig in die Burger 30 Julie 2009).
Hy skenk tans steeds ‘n groot gedeelte van sy inkomste uit sy nuwe CD “Gedagtes” aan die Omgeevroue vir Dowes, ‘n projek van Act of Grace (www.actofgrace.org.za) wie hul beywer vir die bewusmaking van en ondersteuning vir die gestremdheid Doofheid. Op genoemde CD verskyn ‘n snit, “Ek wil jou hoor” wat deur ons klient getoonset is en waarvan die tantieme deur die skrywer en ons klient aan hierdie instansie geskenk word. Hierdie temalied van die Nasionale Instituut vir Dowes is gebore uit die inspirasie wat ontvang was uit betrokkenheid met die Dowes. Nadat ons klient van die Dowe verkragtingslagoffer se situasie verneem het, het hy selfs verder gegaan met sy hulp mbt fondswerwing en verdere steun toegesê aan Act of Grace se Omgeevroue vir Dowes projek. Een van die doelstellings van die projek is om genoeg fondse in te samel om die Konstitusionele Hof te nader om Gebare Taal as amptelike taal te erken om derhalwe ook verkragtingslagoffers so van hulp te wees.
Ons is verder versoek om namens Act of Grace (met die projek Omgeevroue vir Dowes) onomonde hulle steun aan mnr Burger bekend te maak en te verklaar dat daar ten alle tye in mnr Burger se onskuld geglo word. Derhalwe sal die projek van Act of Grace in samewerking met mnr Burger voortgaan soos voorheen en sal mnr Burger betrokke bly by die fondsinsameling vir die Omgeevroue vir Dowes.
Ons vertrou dat hierdie onsmaaklike aangeleentheid sy loop sal neem en dat ons klient se onskuld onomwonde in die ope Hof bewys sal word.”
Tuisblad | Oor ons|
Nuus | Kalendar | Foto's |
Vrae | Kontak